**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky (ďalej len ,,ministerstvo vnútra“) ako ústredný orgán štátnej správy pre Policajný zbor na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (tlač 709).

**Všeobecne**

Cieľom poslaneckého návrhu je podľa poslancov v súlade s Programovým vyhlásením vlády na obdobie rokov 2021 – 2024 posilniť ingerenciu ministra vnútra Slovenskej republiky (ďalej len „minister vnútra“) pri vymenúvaní a odvolávaní prezidenta Policajného zboru.

Predkladaná právna úprava do určitej miery zrušuje záväzné odporúčanie výsledku verejného vypočutia vo výbore Národnej rady pre obranu a bezpečnosť (ďalej len „výbor pre obranu a bezpečnosť“) pre vymenovanie kandidáta na funkciu prezidenta Policajného zboru ministrom vnútra. Výstupom verejného vypočutia vo výbore pre obranu a bezpečnosť je podľa platnej právnej úpravy odporúčanie pre ministra vnútra vymenovať toho kandidáta do funkcie prezidenta Policajného zboru, ktorého tento výbor odporučil. Návrh túto úpravu ruší. Výstup výboru pre obranu a bezpečnosť bude mať pre ministra vnútra už len konzultačný charakter. Cieľom verejného vypočutia kandidáta na funkciu prezidenta Policajného zboru vo výbore pre obranu a bezpečnosť bude jeho prezentácia pred poslancami Národnej rady Slovenskej republiky ako aj pred verejnosťou. Predkladaný návrh už nepočíta s explicitnou zákonnou úpravou výberového konania na funkciu prezidenta Policajného zboru.

Ďalšou navrhovanou zmenou je, že prezidentom Policajného zboru sa bude môcť stať aj bývalý príslušník Policajného zboru, ktorý bude musieť ku dňu vymenovania do funkcie prezidenta Policajného zboru spĺňať podmienky prijatia do služobného pomeru ako aj podmienky zaradenia so stálej štátnej služby.

Predložený návrh zákona ruší funkčné obdobie prezidenta Policajného zboru, uplynutím ktorého táto funkcia zaniká. Navrhovaná úprava však prináša pre ministra vnútra novú možnosť odvolania z funkcie, a to odvolať z funkcie prezidenta Policajného zboru aj bez uvedenia dôvodu, pričom pri odvolaní prezidenta Policajného zboru už nebude mať ingerenciu výbor pre obranu a bezpečnosť.

Návrh zákona prináša obdobné zmeny aj vo vzťahu k riaditeľovi Úradu inšpekčnej služby.

**Stanovisko**

**Ministerstvo vnútra** nemá výhrady k predloženému návrhu zákona.

**Medzirezortné pripomienkové konanie**

**Poslanecký návrh zákona bol predmetom medzirezortného pripomienkového konania.  Povinne pripomienkujúce subjekty si k návrhu zákona neuplatnili zásadné pripomienky.**

**Záver**

Ministerstvo vnútra Slovenskej republiky odporúča vláde Slovenskej republiky vysloviť **súhlas** s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.